પોતાને ગામ જતી બસમાં બેઠેલા જયસુખલાલે વિચાર્યું કે બધા મને એમ કેમ સલાહ આપે છે કે ગામના પ્રશ્નોની પંચાત ન કરો ! એકાએક તેને યાદ આવ્યું કે તેના પડોશીની આર્થિક સ્થિતિ સારી ન હોવાથી તેણે વ્યવસાય માટે સહાયની માગણી કરી હતી. પણ સંબંધિત અધિકારી તેને વારંવાર ધક્કા ખવડાવતા હતા, તેથી આ સહાય નિયમનજરે મંજૂર થવા માટે વિનંતી સાથે રજૂઆત કરી હતી. કદાચ આ વાત ફરિયાદના રૂપમાં રજૂઆત થઈ હશે, ને તેનો જ આ પડઘો હશે ! હવે આ વાતનો કંઈક તાળો મળતો જણાયો. પછી તો આવા પ્રસંગો ઉપરાઉપરી બનતાં પોતે નાસીપાસ થયા ને બદલીની માંગણી કરે તેવી વણમાગી સલાહો પણ મળવા લાગી ને એક દિવસ તો તેમની બદલી છેક છેવાડાના ગામે થયાનો ઑર્ડર આવી પણ ગયો. પત્નીની વિદાય પછી આમ પણ જયસુખલાલ વિષાદમય જીવન પસાર કરતા હતા.